Hundslev: Navne som Freya, Hugin, Munin, Yggdrasil og Tyr kender Norden fra den nordiske mytologi og historierne om aserne i Valhal. Munkebo Brewery, tidligere kendt som Munkebo Mikrobryg, har siden 2008 brugt gamle, nordiske navne til at navngive sine øl.

Men det er nu fortid. Et tysk bryggeri, Wacken Brauerie, har nemlig fået retten til en række navne inden for den nordiske mytologi - og det Trade Mark gælder i hele Europa. Blandt Munkebo Brewerys øl ligger navne som Balder og Ragnarok, men det kan være slut nu.

Claus Christensen, der er brygmester hos Munkebo Brewery, fik i starten af maj et opkald fra den tyske konkurrent om, at han ikke længere måtte bruge de nordiske navne til sine øl.

- Det svarer lidt til, jeg får retten til at kalde en øl "Poseidon", og så må grækerne ikke bruge det navn overhovedet, forklarer brygmesteren, der ikke har tænkt sig at rette ind foreløbig.

- De siger, vi ikke må bruge dem (navnene, red.) længere, men hvad de siger, og hvad vi gør, er to forskellige ting.